Hans Kristian Skibby (DF), 2011-04-07:
Som Venstres ordfører var inde på, kunne man godt fristes til at sige, at vi nu igen står her og skal diskutere det samme forslag ikke bare for tredje gang, men for fjerde gang.
Men det er jeg nu egentlig ikke så ked af, for jeg synes faktisk, det er fantastisk, når vi kan få lov til at komme med gode argumenter mere end en gang her fra Folketingets talerstol, argumenter, der handler om, hvor godt det egentlig er det, at vi har konkurrenceudsættelser i det danske samfund.
Dansk Folkeparti er faktisk stolt af at være med til at sikre, at kommunerne har fokus på at konkurrenceudsætte, for vi tror, at det klart har en gavnlig effekt, ikke bare fordi kommunerne får styrket deres egne undersøgelser af, hvad det egentlig er for nogle opgaver, de har i deres kommune, hvordan de bliver gennemført osv., og om der er nogle steder, hvor de kan gøre det bedre, og nogle steder, hvor de kan opnå et rationale, men mindst lige så meget, fordi rigtig mange private virksomheder ender med at vinde en del af de her konkurrenceudsatte områder, og det er en masse private virksomheder, som måske har det offentlige som kunde ud af en større kundekreds.
Dermed er den her omsætning med til at sikre et økonomisk fundament for rigtig mange private virksomheder her i Danmark.
Det synes vi faktisk er en rigtig god ting at have, og det er en god proces at være tilhænger af.
Som det også er blevet sagt – og det er jo rigtigt – har den procentdel, som har været konkurrenceudsat igennem de senere år, været stigende år for år, selvfølgelig fordi kommunerne har gjort det, men også fordi Kommunernes Landsforening på vegne af de danske kommuner har indgået aftaler med regeringen i forbindelse med de forskellige økonomiaftaler, der har været gennemført, og det har sikret, at man har øget målsætningen for, hvor stor en del af de kommunale opgaver der skal konkurrenceudsættes.
Hvis man kigger på årene fra 2006 til 2009, kan vi se, jævnfør materialet på det her dagsordenspunkt, at for den del af kommunernes økonomiske rammer, som ender hos private, er beløbet øget med 7,5 mia. kr., og det er jo 7,5 mia. kr., som mange af de steder, hvor det er private, der vinder licitationerne, er med til at sikre netop den her synergieffekt, som jeg talte om.
Dansk Folkeparti er egentlig glad for, at vi fortsætter ud ad den tangent, og vi vil også håbe, at kommunerne vil gøre alt, hvad de kan, for at øge antallet af opgaver, som bliver konkurrenceudsat.
Man kan godt sige, at konkurrenceudsættelse ikke er det samme som udlicitering, for der vil også være nogle private aktører, som ikke vinder de her udbud, men hvor det faktisk viser sig, at det er kommunens eget personale, som bedst løser opgaven med hensyn til pris og kvalitet.
Det synes vi jo også er vigtigt at præcisere, for det giver faktisk en høj grad af anerkendelse af de utrolig mange tusinder offentligt ansatte, vi har i de danske kommuner.
Men det kan selvfølgelig også godt tage overhånd, og et af de steder, hvor jeg synes det har taget overhånd for regeringen, er jo f.eks., når man har været ude med meldinger om, at man vil bruge tvang.
Tvang er ikke noget, som vi er den helt store tilhænger af.
Dansk Folkeparti vil minimere tvang, men vi ville gerne være med til at maksimere kvalitet og fleksibilitet, og vi vil gerne være med til at maksimere det lokalt forankrede ansvar hos de enkelte kommuner.
Og det gør man ikke ved at bruge tvang, sådan som det f.eks. blev foreslået for ikke så længe siden i forbindelse med debatten om vækst- og konkurrencepakker, hvor man ville sige til en kommune: 20 pct. af jeres geografiske areal skal være tvangsudskrevet til at være et område, hvor det skal være private hjemmehjælpere, som kører ud og gør rent ved fru Jensen og hr. Hansen.
Det synes vi simpelt hen var for meget, og det håber jeg også regeringen har taget til sig.
Det er ikke en farbar landevej, hvis man ønsker, det skal være sund fornuft, som skal være kongstanken omkring øget konkurrenceudsættelse.
Derfor synes vi selvfølgelig, regeringen må indstille sig på, at vi gerne vil have en ny aftale med KL, vi vil gerne understøtte kommunerne i processen, men det skal være en frivillig aftale, som ved en kommende økonomiforhandling med regeringen og KL kan medføre den her ekstra fokus på konkurrenceudsættelse.
Med de ord tror jeg faktisk jeg vil meddele, at vi ikke kan støtte det forslag, som nu for fjerde gang er fremsat af Socialdemokraterne, SF og Enhedslisten.